b'\n_START_ARTICLE_\nD\xc5\xbeagfar tarihi\n_START_PARAGRAPH_\nD\xc5\xbeagfar tarihi (tatarsko: \xd2\x96\xd3\x99\xd0\xb3\xd1\x8a\xd1\x84\xd3\x99\xd1\x80 \xd1\x82\xd0\xb0\xd1\x80\xd0\xb8\xd1\x85\xd1\x8b ali C\xc3\xa4\xc4\x9ff\xc3\xa4r Tar\xc3\xadx\xc4\xb1, v prevodu Zgodovina D\xc5\xbeagfarja) je sporno besedilo v ruskem jeziku, ki naj bi bilo delen prevod zgodnjih zgodovinskih gradiv o Bolgarih, Hazarih in drugih evrazijskih nomadskih ljudstvih, ki so jih v 17. stoletju zbrali Vol\xc5\xa1ki Bolgari.\n_START_SECTION_\nZgodovina\n_START_PARAGRAPH_\nSporno besedilo je objavil Fargat Nurutdinov, ki trdi, da je D\xc5\xbeagfar tarihi v sedanji obliki napisal Bax\xc5\x9fi \xc4\xb0man, tajnik voditelja gibanja za osvoboditev Vol\xc5\xa1kih Bolgarov D\xc5\xbeagfarja. Nurutdinov trdi tudi to, da je bil izvirnik napisan v bolgarski tur\xc5\xa1\xc4\x8dini, ki se tukaj ena\xc4\x8di z jezikom Vol\xc5\xa1kih Tatarov, in arabski pisavi. Besedilo je v poznih 1930. letih v ru\xc5\xa1\xc4\x8dino prevedel Nurutdinovov stric I.M.K. Nigmatullin, ki se je bal, da bo mu bo v kampanji plenjenja in uni\xc4\x8devanja starih bolgarskih dokumentov, napisanih v arabici, besedilo zasegel NKVD. Rokopis s tatarskim besedilom so uni\xc4\x8dili agenti NKVD. Nigmatullin je bil v II. svetovni vojni ubit, prevod pa je obvarovala njegova mati in ga leta 1976 izro\xc4\x8dila vnuku Nurutdinovu. Nurutdinovu je uspelo prepisati dele prevoda, izvirnik prevoda pa so v 1980. letih iz o\xc4\x8detove pode\xc5\xbeelske hi\xc5\xa1e ukradli neznani storilci. Nurutdinov je zatem objavil preostalo besedilo.\n_START_SECTION_\nVsebina\n_START_PARAGRAPH_\nBesedilo omenja \xc5\xa1tevilne osebe in zgodovinske dogodke, ki niso potrjeni z drugimi viri. Besedilo na primer omenja Halga in Kabana, hazarska vladarja iz 7. stoletja, ki se ne pojavljata niti v al-Tabarijevih delih niti v Schechterjevem dokumentu, Hazarski korespondenci in drugih razpolo\xc5\xbeljivih dokumentih._NEWLINE_Ve\xc4\x8dina znanstvenikov je prepri\xc4\x8dana, da je delo me\xc5\xa1anica znanih resni\xc4\x8dnih dogodkov in popolnih izmi\xc5\xa1ljotin. Kritiki besedila trdijo, da je bil ponaredek napisan predvsem zato, da bi vzpodbudil nacionalno zavest Vol\xc5\xa1kih Tatarov s promoviranjem ideje, da so stara avtohtona etni\xc4\x8dna skupina, popolnoma razli\xc4\x8dna od Krimskih in drugih skupin Tatarov. Nekateri celo \xc5\xa1pekulirajo, da je bilo besedilo napisano na zahtevo NKVD, da bi tur\xc5\xa1ke etni\xc4\x8dne skupine razdelil v nasprotne tabore.'